A játszótér a rendre tanít
Saját költségén és munkájával hozta rendbe dr. Feledy István vállalkozó Gyõr egyik játszóterét, amelyet azóta is gondoz. Úgy gondolja, nem szabad megengedni, hogy a legkisebbek a rendetlenségbe nõjenek bele.
„ Ne szemetelj! Vigyázz a tisztaságra! Prizd meg a rendet! Rend a lelke mindennek! A rend a szervezettség szülõanyja. A rendetlenség pazarlás" – néhány hónapja ez a felirat szerepel Gyõrben a Körtöltés utcai játszótéren. A megfogalmazás szokatlanságából is érzõdik, hogy nem hivatalosan helyezték ki.
Dr. Feledy István, az egyik nemzetközi szállítmányozással foglalkozó cég tulajdonosa idén áprilisban döbbent meg a lakásához közeli játszótéren uralkodó áldatlan állapotokon, a mindent elborító szeméten és a gazos, rendezetlen területen. Az elszörnyedést tettek követték. Lefestette, kijavította a két hintát, és egy újabbat helyezett fel, eltüntette több év szemetét, egy munkással lenyíratta a füvet, virágokat ültetett. Eddig körülbelül ötvenezer forintjába került mindez – ahogy mondta, belsõ indíttatásból.
„ A szemléletváltás legfontosabb lehetõsége a játszótér, amit én játszmatérnek tekintek, ahol sok minden eldõl. Nem szabad megengedni, hogy a gyerekek a szemétbe nõjenek bele. A rend és a szervezettség egymástól elválaszthatatlanok, így a tiszta, rendezett játszóterek hosszú távon eredményt hoznak"
A vállalkozó a takarítást azóta kétnaponta végzi, mert úgy véli, nemcsak rendet kell tenni, hanem azt fenn is kell tartani. Egyelõre nem kell attól tartani, hogy munka nélkül marad, mert mindig van mit összeszedni. „Ezt tekintem Gyõr legszebb játszóterének, mert itt rend van" – tette hozzá. Szerinte példája azt bizonyítja, hogy kis pénzzel és lelkesedéssel nagy változások érhetõk el a játszótereken, és nem feltétlenül kell több százezres vagy milliós fejlesztésekben gondolkodni.